Id-Deċiżjoni tal-Kummissjoni
tas-17 ta’ Frar 1997
dwar il-proċedura għall-attestazzjoni tal-konformità tal-prodotti għall-bini skond l-Artikolu 20(2) tad-Direttiva tal-Kunsill 89/106/KEE fejn għandhom x’jaqsmu l-prodotti ta’ l-injam għal użu strutturali u prodotti anċillari
(Test b’rilevanza għaż-ŻEE)
(97/176/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/106/KEE tal-21 ta’ Diċembru 1988 dwar l-approssimazzjoni tal-liġijiet, tar-regolamenti u tad-disposizzjonijiet amministrattivi ta’ l-Istati Membri li għandhom x’jaqsmu mal-prodotti għall-bini [1], kif emendata mid-Direttiva 93/68/KEE [2], u b’mod partikolari l-Artikolu 13(4) tagħha,
Billi l-Kummissjoni hija meħtieġa tagħżel, bejn iż-żewġ proċeduri skond l-Artikolu 13(3) tad-Direttiva 89/106/KEE biex tattesta l-konformità ta’ prodott, ‘il-proċedura l-inqas oneruża possibbli konsistenti mas-sigurtà; billi dan ifisser li hu neċessarju li wieħed jiddeċiedi jekk, għal prodott partikolari jew familja ta’ prodotti, l-eżistenza ta’ sistema ta’ kontroll ta’ produzzjoni tal-fabbrika taħt ir-responsabbiltà tal-fabbrikant hija kondizzjoni neċessarja u suffiċjenti għal attestazzjoni ta’ konformità, jew jekk, għal raġunijiet li għandhom x’jaqsmu mal-konformità mal-kriterji msemmija f’ l-Artikolu 13(4), l-intervent ta’ korp ta’ ċertifikazzjoni approvat hi meħtieġa għal dak l-iskop;
Billi l-Artikolu 13(4) jeħtieġ li l-proċedura hekk determinata għandha tiġi indikata fil-mandati u fl-ispeċifikazzjonijiet tekniċi; billi, għalhekk, huwa mixtieq li jiġi definit il-kunċett ta’ prodotti jew familja ta’ prodotti kif użat fil-mandati u fl-ispeċifikazzjonijiet tekniċi;
Billi ż-żewġ proċeduri li hemm provdut dwarhom fl-Artikolu 13(3) huma deskritti fid-dettall fl-Anness III mad-Direttiva 89/106/KEE; billi hu neċessarju għalhekk li jiġu speċifikati b’mod ċar il-metodi li bihom iż-żewġ proċeduri għandhom jiġu implimentati b’ referenza għal l-Anness III, għal kull prodott jew familja ta’ prodotti, ladarba l-Anness III jagħti preferenza lil xi sistemi;
Billi l-proċedura msemmija fil-punt (a) ta’ l-Artikolu 13(3) tikkorrispondi għas-sistemi provduti fl-ewwel possibbilità, mingħajr sorveljanza kontinwa, u fit-tieni u t-tielet possibbilitajiet tal-punt (ii) tat-Taqsima 2 ta’ l-Anness III, u l-proċedura msemmija fil-punt (b) ta’ l-Artikolu 13(3) tikkorrispondi għas-sistemi mqiegħda fil-punt (i) tat-Taqsima 2 ta’ l-Anness III, u fl-ewwel possibbilità, għas-sorveljanza kontinwa, tal-punt (ii) tat-Taqsima 2 ta’ l-Anness III;
Billi l-miżuri li hemm provdut dwarhom f’din id-Deċiżjoni huma skond l-opinjoni tal-Kumitat Permanenti dwar il-Bini,
ADOTTAT DIN ID-DEĊIŻJONI:
Artikolu 1
Il-prodotti u l-familji tal-prodotti provduti fl-Anness I għandu jkollhom il-konformità tagħhom attestata minn proċedura li biha l-fabbrikant għandu taħt ir-responsabbiltà tiegħu biss sistema ta’ kontroll tal-produzzjoni ta’ fabbrika li tassigura li l-prodott hu konformi ma’ l-ispeċifikazzjonijiet tekniċi rilevanti.
Artikolu 2
Il-prodotti provduti fl-Anness II għandu jkollhom il-konformità tagħhom attestata minn proċedura li permezz tagħha, flimkien ma’ sistema ta’ kontroll tal-produzzjoni ta’ fabbrika mħaddma mill-fabbrikant, korp approvat ta’ ċertifikazzjoni hu involut fl-istima u s-sorveljanza tal-kontroll tal-produzzjoni tal-prodott inniffsu.
Artikolu 3
Il-proċedura għall-attestazzjoni tal-konformità kif provdut fl-Anness III għandha tiġi indikata fil-mandati għal standards armonizzati.
Artikolu 4
Din id-Deċiżjoni hi indirizzata lill-Istati Membri.
Magħmula fi Brussel, fis-17 ta’ Frar 1997.